DIGRIET TAT‑TRIBUNAL GĦAS-SERVIZZ PUBBLIKU
TAL-UNJONI EWROPEA
(L-Ewwel Awla)
tat-8 ta’ Ġunju 2016
Kawża F‑146/15
François Massoulié
vs
Il-Parlament Ewropew
“Servizz pubbliku – Uffiċjali – Parlament – Trasferiment interistituzzjonali – Proċedura ta’ promozzjoni 2014 – Talba intiża għall-konverżjoni tar-rapporti ta’ evalwazzjoni f’punti ta’ mertu – Klassifikazzjoni mill-ġdid ta’ lment f’talba – Artikolu 90 tar-Regolamenti tal-Persunal – Inammissibbiltà manifesta”
Suġġett:      Rikors ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu François Massoulié jitlob l-annullament tad-deċiżjoni tal-Parlament Ewropew, tat-8 ta’ April 2015, li tiċħad it-talba tiegħu għall-konverżjoni tar-rapport ta’ evalwazzjoni redatti minn wara l-promozzjoni tiegħu għall-grad AD 12 f’punti ta’ mertu.
Deċiżjoni:      Ir-rikors ta’ François Massoulié huwa miċħud bħala manifestament inammissibbli. F. Massoulié għandu jbati l-ispejjeż tiegħu u huwa kkundannat ibati l-ispejjeż tal-Parlament Ewropew.
Sommarju
Rikorsi tal-uffiċjali – Ilment amministrattiv li għandu jitressaq qabel – Tressiq ta’ żewġ ilmenti kontra l-istess att li jikkawża preġudizzju – Ammissibbiltà tal-ilment imressaq fl-ewwel lok
(Regolamenti tal-Persunal, Artikolu 90(2))
Att li jikkawża preġudizzju jista’ jkun is-suġġett biss ta’ lment wieħed. Meta żewġ ilmenti jkollhom l-istess suġġett, huwa biss wieħed fosthom, jiġifieri dak li tressaq l-ewwel, li jikkostitwixxi l-ilment fis-sens tal-Artikolu 90(2) tar-Regolamenti tal-Persunal, filwaqt li l-ieħor, li jitressaq sussegwentement, għandu jiġi kkunsidrat bħala sempliċi att li jtenni l-ilment u ma jistax ikollu l-effett li jipproroga l-proċedura.
(ara l-punt 31)
Referenza:
Il-Qorti tal-Prim’Istanza: digrieti tas-7 ta’ Ġunju 1991, Weyrich vs Il-Kummissjoni, T‑14/91, EU:T:1991:28, punt 41; tal-25 ta’ Frar 1992, Torre vs Il-Kummissjoni, T‑67/91, EU:T:1992:23, punt 32, u sentenza tal-11 ta’ Diċembru 2007, Sack vs Il-Kummissjoni, T‑66/05, EU:T:2007:370, punti 37 u 41